Må ikke forveksles med Idrettsforeningen Sparta.

**Idrettslaget Sparta Sarpsborg** (stiftet 23. november 1928) er et idrettslag fra Sarpsborg i Østfold, som driver med fotball og ishockey. Fotball har vært en del av klubben siden starten, mens ishockey kom til i 1959.[]

Ishockey
--------

Utdypende artikkel: Sparta Sarpsborg

Ishockeydelen i Sparta markedsføres under navnet *Sparta Sarpsborg*. Klubbens herrelag ble norgesmestere i 1984 og 1989, og har også vunnet Eliteserien i 1984, 1986 2009 og 2011. Hjemmekampene spilles i Sparta Amfi, som var Norges første ishall da den åpnet i 1963. De siste årene har Sparta vært det laget som har trukket desidert flest tilskuere i norsk vinteridrett. I 2008/2009 var tilskuersnittet til Sparta i eliteserien på over 2 600, noe som er best i norsk ishockey. Av denne grunn satte kommunen opp store skilt på innfartsårene til byen med skriften «Velkommen til Hockeytown». Særlig godt besøkt er lokaloppgjørene mot Stjernen. Klubbens damelag ble norgesmestere i 2009. I 1995 var Sparta den første klubben i norsk idrettshistorie som gikk konkurs, og ishockeylaget måtte trekke seg fra eliteserien og begynne på nytt i 3. divisjon.

### Kjente ishockeyspillere

* Lasse Beckman (1943–), trener da Sparta tok The Double
* Siwert Andersson, norgesrekord med 110 poeng på én sesong i 1985/1986
* Geir Myhre (1954–), vant Gullpucken i 1982 som første Sparta-spiller noensinne
* Tore Jobs (1956–), trener da Sparta tok seriegull i 1986 og klubbdirektør under neste seriegull
* Harald Lückner (1957–), trener da Sparta vant sitt siste Norgesmesterskap i 1989
* Stephen Foyn (1959–), verdensrekorden for raskeste mål (4 sekunder ut i kampen) og Gullpucken i 1990
* Igor Misjukov (1961–), første sovjetrusser i norsk ishockey
* Per Christian Knold (1968–), over 600 poeng i en 20 år lang karriere for Sparta
* Per-Åge Skrøder (1978–), den lokale Sparta-spilleren med flest landskamper og poengkonge i svensk eliteserie
* Jonas Andersen (1981–), poengkonge i norsk eliteserie i 2006/2007
* Jonas Holøs (1987–), første lokale Sparta-spiller som har fått kontrakt med en NHL-klubb (Colorado Avalanche, 2010)
* Jorid Dagfinnrud Øiestad (1989–), første kvinne som noen gang har vært meldt opp til en eliteseriekamp på herresiden.

Fotball
-------

Utdypende artikkel: Fotballklubben Sparta Sarpsborg

Fotballdelen i Sparta heter formelt *Fotballklubben Sparta Sarpsborg*. Klubben ble norgesmester i 1952, men vant også Arbeidermesterskapet i fotball i 1936 (1-0 mot Sagene i finalen), 1937 (4-1 mot Jeløy) og 1938 (3-0 mot Rapid). Da Sparta vant NM i 1952 scoret klubben alle fem målene i finalen mot Solberg som endte 3-2. Sparta spilte i Eliteserien fra den startet opp i 1947 og fram til 1958, kun avbrutt av én sesong på lavere nivå. I de ti sesongene i eliten varierte tilskuersnittet mellom 1 300 og 5 000 de ulike sesongene. Etter mange tiår langt nede i divisjonene rykket Sparta opp i 1. divisjon i 2005, med tilskuersnitt på 1.100 og 800 de to påfølgende årene.I kampen der opprykket til 1. divisjon ble sikret vant Sparta 15-0, noe som er norgesrekord i de tre øverste divisjonene. Før 2008-sesongen trakk klubben A-laget sitt og ga plassen til en ny klubb som nå heter Sarpsborg 08. Spartas A-lag spiller nå i 5. divisjon, og satser friskt på å rykke oppover i divisjonene igjen.

### Kjente fotballspillere

* Odd Wang Sørensen (1922–2004), norgesrekord for flest mål i én landskamp
* Asbjørn Hansen (1930–2017), Sparta-spilleren med flest landskamper
* Kai Andersen (1963–), trente klubben opp fra 4. divisjon til 1. divisjon
* Tormod Johansen (1965–), spiss med flere hundre mål for Sparta
* Berat Jusufi (1981–), spilte hele veien fra 4. divisjon til Tippeligaen
* Makhtar Thioune (1984–), senegalesisk stjernespiller for klubben i 2006 og 2007

Referanser
----------

1. ↑  
«Høydepunkter fra den avgjørende NM-finalen i 1984». NRK Nett-TV. Arkivert fra originalen 11. mai 2009.
2. ↑  
«Spartas tilskuertall i eliteserien 1947-1958». Nifs.no.
3. ↑  
«Spartas tilskuertall i 1. divisjon 2006-2007». Nifs.no.

Eksterne lenker
---------------

* Offisielt nettsted

* (en) Sparta sarpsborg – kategori av bilder, video eller lyd på Commons Rediger på Wikidata
* Sparta.no, klubbens offisielle nettsted
* Spartafans.no Arkivert 26. mars 2019 hos Wayback Machine. supporterklubben Blue Warriors' nettsted
* Sarpefans.no[*død lenke*], supporterblogg

|  |  |
| --- | --- |
| Oppslagsverk/autoritetsdata | Store norske leksikon **·** Brønnøysundregistrene
 |